《再用前韵》
宋代·陈渊

人闲得安眠，梦断了无欲。那思趋朝士，一马百夫仆。

况闻稻苗盛，昨夜新雨足。一饱如可期，吾事岂多目。

盆山郁葱茜，酌水周其麓。照我本来面，真白非浴鹄。

故应此间住，却扫便违俗。超然寂照中，无往亦非复。

百年只尔是，行矣毋踯躅。区区欲何为，世路羊肠曲。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。